Google dropper intelligent røgalarm – bakker fra smarthome

Det ser ud til, at Google for alvor er ved at bakke ud af smarthome-markedet. Techgiganten har netop annonceret, at to af deres velkendte enheder snart er historie – herunder den populære Nest Protect-røgalarm, som har været et fast inventar i mange moderne hjem.

Nest Protect, der både fungerer som røg- og kuliltealarm, har længe været rost for sin smarte funktionalitet med app-notifikationer, stemmealarmer og integration i Googles økosystem. Men nu er det slut. Google har stoppet produktionen af enheden og understreger, at når lagrene er tømt, kommer der ikke flere. Enheden kan i skrivende stund stadig købes til 1.099 kroner i Googles egen webshop, men det er med at være hurtig, hvis man vil sikre sig en.

Det samme gælder den mindre udbredte Nest x Yale-smartlås, som blev lanceret tilbage i 2018. Den har krævet en Nest Connect-enhed for at fungere fuldt ud, hvilket i sig selv har været en hæmsko for udbredelsen. Også denne lås bliver nu udfaset, og når restlageret er væk, er det slut.

Det betyder dog ikke, at der slet ikke kommer erstatninger – men de bliver ikke lavet af Google selv. Røgalarmspladsen udfyldes i stedet af First Alert, som lancerer en ny smart røg- og kuliltealarm, der både fungerer med Google Home og First Alerts egen app. Design og funktionalitet minder meget om Nest Protect, og prisen bliver tæt på den samme: cirka 130 dollars (900 kroner).

Ny lås med Matter og Thread

På låsefronten har Google indgået et nyt partnerskab med Yale, som til sommer lancerer Yale Smart Lock with Matter. Her er Nest-navnet helt væk, men låsen understøtter Matter og Thread – to af de nyeste standarder for smarthome – og den vil stadig kunne integreres med Google Home.

Googles tilbagetog fra smarthome-området er ikke nyt, men bliver mere og mere tydeligt. Der er ikke kommet nye kameraer, højttalere, dørklokker eller smartdisplays i flere år, og virksomheden lægger nu det meste af hardwaren i hænderne på samarbejdspartnere. Kun termostater og Chromecast-enheder ser stadig ud til at få opmærksomhed in-house.

Tilbage står spørgsmålet, om Google på sigt helt vil forlade smarthome-markedet. Det eneste, der virker sikkert lige nu, er, at Nest-navnet – engang synonymt med intelligent hjemmeteknologi – langsomt er ved at forsvinde fra hylderne.

Google dropper intelligent røgalarm – bakker fra smarthome