Aqara G410 samler ringeklokke, kamera og Matter-hub i én pakke

Forestil dig en dørklokke, der ikke bare filmer, men også genkender dit ansigt, taler med resten af dit smart home og kan holde øje med, hvem der lusker rundt ved døren – selv uden at koste dig et abonnement. Det er præcis, hvad Aqara har gang i med deres nye Doorbell Camera Hub G410, som netop er landet i butikkerne.

Aqara G410 er ikke bare en smart dørklokke – det er en komplet kommandocentral til dit hjem. Den kombinerer 2K-videokvalitet, AI-baseret ansigtsgenkendelse og Matter-kompatibilitet i én lille pakke, der både kan køre på batteri eller fast strøm. Kameraet dækker 175 grader og bruger en avanceret mmWave-sensor, der kan skelne mellem mennesker og alt det, du ikke vil have besked om – som f.eks. en flagermus, der flyver forbi.

Smarthjemmets nye hjerne

Aqara G410 fungerer som Matter Controller, Thread Border Router og Zigbee-hub på samme tid – og taler dermed med alt fra robotstøvsugere til elbilladere, også selvom de ikke er fra Aqara. Det gør den til et oplagt valg for dig, der vil samle dit smarthjem på tværs af platforme – uanset om du er til Apple HomeKit, Google Home, Alexa eller SmartThings.

Og ja, HomeKit Secure Video understøttes også, hvilket er sjældent for en batteridrevet videodørklokke.

Takket være lokal ansigtsgenkendelse – altså uden cloud-upload – kan Aqara G410 identificere, hvem der står ved døren, og reagere derefter. Du kan for eksempel få besked, når dine børn kommer hjem, eller få lyset til at tænde automatisk, når svigermor nærmer sig. Og med Aqaras nye Matter Bridge-funktion kan den smarte ansigtsstyring endda tale med andre systemer som Home Assistant.

Privatliv og backup i top

Aqara har også tænkt på privatlivet. Du vælger selv, om optagelserne skal gemmes i skyen med kryptering, eller lokalt på et microSD-kort (op til 512 GB) – gemt i selve ringeklokken for at forhindre, at nogen piller ved det. En ekstra bonus: optagelserne kan også sendes til din egen NAS-server, så du altid har en kopi.

Du bestemmer selv, om G410 skal køre på batterier (op til fem måneders drift på seks AA-batterier) eller tilsluttes strøm for konstant optagelse. Det giver fleksibilitet, uden at du skal gå på kompromis med funktionerne.

Aqara G410 Select-modellen fås i sort eller hvid med tre måneders HomeGuardian cloud-lagring for  1.039 kroner.

Aqara G410 samler ringeklokke, kamera og Matter-hub i én pakke